### Beslutningstema

Under dette punkt godkender Kommunalbestyrelsen ligestillingsredegørelsen for Tønder Kommune 2023.

### Sagsfremstilling

Alle kommuner, regioner og Staten skal indberette en ligestillingsredegørelse om deres arbejde med ligestilling hvert tredje år. Der skal derfor indberettes ligestillingsredegørelser i 2023.

I ligestillingsredegørelsen skal der redegøres for perioden 1. juni 2020 til 31. maj 2023.

Ligestillingsredegørelserne følger op på ligestillingslovens § 4 om, at alle offentlige myndigheder inden for deres område skal arbejde for ligestilling og indarbejde ligestilling i al planlægning og forvaltning. I ligestillingsredegørelsen skal der udelukkende redegøres for ligestilling af kvinder og mænd.

Formålet med ligestillingsredegørelserne er:

* At monitorere, sammenligne og fremme ligestillingsindsatser i det offentlige
* At synliggøre indsatsen over for borgere og andre interesserede aktører
* At indsamle god praksis som inspiration til myndighedernes videre arbejde med ligestilling.

Indberetningen indeholder spørgsmål, der omhandler henholdsvis:

* Personaleområdet
* Kommunens kerneydelser generelt
* Særligt tema om kommunens kerneydelser inden for sundhedsydelser og sundhed generelt

Ligestillingsredegørelserne indeholder et specifikt tema inden for ligestilling i kerneydelser, som skifter fra gang til gang. I 2023 er der særligt fokus på kvinder og mænds brug af sundhedsydelser og sundhed generelt. Der er erfaringsmæssigt forskelle i kvinder og mænds generelle sundhed og brug af sundhedsydelser, hvilket der kan være behov for at tage højde for i kommunernes fokus på sundhed.

Redegørelsen består af en række spørgsmål, som kommunerne selv skal svare på. Derudover indeholder ligestillingsredegørelserne på forhånd udfyldt fakta på kommunens ligestilling indenfor:

1. Personaleområdet; herunder kønsfordelingen i ledelse fordelt på lønrammer og personalet som helhed samt kønsfordelingen i personale på deltid og i antal af arbejdstimer. Data i disse tabeller er leveret af Kommunernes og Regionernes Løndatakontor Sirka. Tallene er fra juli 2022.

2. Kerneydelser inden for sundhedsydelser og sundhed generelt; herunder kommunens kønssammensætning ved besøg hos almen praktiserende læge, kommunens kønssammensætning ved besøg hos psykolog, kommunens kønssammensætning i brugen af kommunal genoptræning og/eller vedligeholdelsestræning samt middellevealder for kvinder og mænd i den landsdel kommunen tilhører. Data i disse tabeller er leveret af Danmarks Statistiks databank. Tallene er fra 2021.

I forhold til personaleområdet vil Tønder Kommune i lige så høj grad fokusere på initiativer, der kan fremme diversitet blandt vores ansatte generelt som initiativer, der har til formål at fremme ligestilling mellem kvinder og mænd. I den henseende har Tønder Kommune ved rekruttering primært fokus på at tiltrække så bredt og kvalificeret et ansøgerfelt som muligt, så det afspejler det omgivende samfund.

Kommunalbestyrelsen skal ifølge ligestillingsloven vedtage kommunens ligestillingsredegørelse. Efter godkendelse i Kommunalbestyrelsen skal ligestillingsredegørelsen fremsendes til ministeren for ligestilling senest 31. maj 2023.

### Lovgrundlag

Ligestillingslovens § 5 og 5a

### Direktionen indstiller,

at ligestillingsredegørelsen for Tønder Kommune 2023 godkendes.

### Beslutning

Indstillingen godkendt.